Kitab Suci Bocah nyuguhaké Wong Geni
Ditulis déning: Edward Hughes Digambari déning: Lazarus Alastair Paterson Dibesut déning: E. Frischbutter Diterjemahaké déning: Maryudha Diproduksi déning: Bible for Children ©2022 Bible for Children, Inc. Kowé duwé hak motokopi utawa nyithak crita iki, waton ora kanggo diedol.
Kabeh katon ala kanggo Israèl. Raja lan ratu padha sengit marang Gusti Allah. Tuladha sing ora apik! Suwe-suwe, wong-wong uga sengit marang Gusti Allah lan nyembah allah palsu. Apa ana wong sing tresna marang Gusti Allah?
Ya, ana sawetara wong sing setya. Ing sawijining dina, Gusti Allah ngandika marang salah sijining wong-wong mau, jenenge Elia.
Nabi Elia kandha marang Raja Akhab sing jahat, "Marga saka Pangéran, Allahe Israèl sing urip, ing taun-taun iki ora bakal ana embun utawa udan, kajaba saka pangandikanku." Iki tegese pailan! Gusti Allah ora nglilani umate Israèl terus nglakoni piala.
Sakwise ngelingke marang raja, Gusti Allah ngutus Elia menyang panggonan sing sepi ing negara kono. Ing kono, ing pinggir kali, Elia ngenteni. Gusti Allah ngutus manuk gagak kanggo menehi mangan. Padha nggawa roti lan daging, esuk lan sore. Lan nabi Elia ngombe saka kali.
Ora let suwe kaline asat, merga tanah kono ora ana udan. Sabdane Gusti Allah kelakon. Kabeh negara padha kekurangan banyu. Tetanduran ora tuwuh. Wong-wong padha luwe. Elia mikir apa sing bakal kelakon karo dhèwèké sakwise ora ana banyu.
Gusti Allah ngandika marang Elia, "Ngadega, menyanga neng Sarfat, lan manggona ing kono. Aku wis dhawuh marang randha kanggo ngladeni kowé." Gusti Allah wis ngerti kabutuhan abdine. Nanging aneh carane kanggo ngladeni. Kanthi andhap asor, Elia manut marang Gusti Allah. Bareng wis tekan ing Sarfat, randha mau lagi ana ing gapura kutha, lagi ngumpulake kayu.
"Aku njaluk banyu sathithik ing tuwung," pitakone nabi Elia marang wong wadon mau. "Aku uga wenehana roti sithik." "Kula mboten gadhah roti," wangsulane randha. "Mung sakepel glepung teng tong lan lenga sekedhik teng guci." Sedhihe, wong wadon mau ngandhani marang nabi yen panganane kari iki, dhèwèké lan putrane bakal mati kaliren.
"Aja wedi. Gawea roti cilik dhisik, banjur gawea kanggo kowé lan anakmu," ujare nabi Elia. "Glepung lan lenga ora bakal entek nganti tumeka ing dinane PANGÉRAN YEHUWAH nekakake udan ing bumi." Gusti Allah kudu nggawe mukjijat supaya bisa kelakon. Bener tenan! Wong wadon lan anake mangan nganti pirang-pirang dina, nanging glepung ing tong ora entek-entek, semana uga lenga ing guci.
Elia manggon karo keluarga mau. Ing sawijining dina ana kedadeyan sing sedhih. Anake randha mati. Elia ngusung layone bocah mau menyang kamar ndhuwur. Dhèwèké sesambat marang PANGÉRAN YEHUWAH: "Dhuh PANGÉRAN YEHUWAH, Gusti Allah kawula, mugi karsaa ngluwari nyawanipun lare punika." Pandonga sing ora mungkin!
PANGÉRAN YEHUWAH mireng dongane nabi Elia, nyawa bocah kuwi mbalik meneh, dhèwèké urip maneh. Banjur nabi Elia ngangkat bocah mau lan diparingake marang ibune, banjur ibune ngandika: "Saiki aku ngerti yen pangandikane PANGÉRAN YEHUWAH sing ana ing tutuk panjenengan niku bener."
Telung taun sawise, Gusti Allah ngutus Elia bali marang Sang Raja, ngomong, "Aku bakal ngirim udan ing bumi."
Lungaa menyang Akhab? Bojone Izebel wis mateni satus nabine Gusti Allah. Nanging Elia manut. Dhèwèké sowan marang ngarsane raja Akhab.
Wektu wong loro kuwi ketemu, Elia nantang Akhab kanggo nglumpukke kabeh Israèl lan 850 nabi palsu. Ing panggonan sing disebut Gunung Karmel, Elia ngandika marang wong-wong mau. "Yen PANGÉRAN YEHUWAH iku Gusti Allah, manuta marang Panjenengané."
Elia nyawisake sapi lanang loro kanggo kurban. Nanging ora ana geni kanggo ngobong. "Kowé padha nyebuta jenenge allahmu, lan aku bakal nyebut asmane PANGÉRAN YEHUWAH," kandhane. "Yen Gusti Allah sing isa mangsuli nganggo geni, Panjenengané iku menthi Gusti Allah." Wong-wong padha mangsuli, "Iku ngandika sing apik."
Wiwit esuk nganti sore para nabi palsu padha nyebut allah-allahe. Padha mlumpat lan njoget lan ngiris awake nganggo lading nganti getihe. Nanging ora ana geni sing teka.
Nabi Elia tumuli nyemplungake kayu lan kurbane ing banyu, banjur ndedonga. "Dhuh PANGÉRAN YEHUWAH, Paduka mugi karsaa miyarsakaken kawula, supados bangsa punika mangertos, bilih Paduka punika PANGÉRAN YEHUWAH."
Banjur genine PANGÉRAN YEHUWAH nyamber. Ngobong sapi lan kayune. Banjur ngobong misbah watu!
Bareng wong-wong weruh iku, banjur padha sesambat: "PANGÉRAN YEHUWAH, Panjenengané niku Gusti Allah!" Nabi Elia banjur ngandika, "Cekelen nabi-nabi Baal kuwi. Aja ana sing nyingkir." Elia nindakake apa sing kudune ditindakke Raja Akhab mbiyen. Dhèwèké mateni nabi-nabi palsu.
Abdine Gusti Allah banjur ngandhani Akhab nek udan bakal teka. Ora let suwe katon mega cilik. Apa ana udan? Sawise luwih saka telung taun kahanan garing lan kurang banyu?
Ora let suwe, langite dadi ireng mendhung lan angin, banjur udan deres. Gusti Allah paring udan. Gusti Allah nduduhke nek Elia ngandhakake sing bener marang wong- wong. Gusti Allah nduduhke nek Panjenengané Gusti Allah sing sejati.
Apa menurutmu Raja Akhab ngurmati Gusti Allah lan abdine Elia? Ora! Malah, Izebel nyoba mateni Elia, nanging dhèwèké lolos. Pungkasane, Akhab mati ing perang lan para abdi padha nyurung Izebel saka tembok dhuwur ing kraton. Dhèwèké nabrak watu ing ngisor lan mati.
Apa sing dialami Elia? Ing sawijining dina Gusti Allah ngutus kreta geni karo jaran geni; lan Elia, abdine Gusti Allah, minggah ing swarga nganggo prahara.
Wong Geni Crita saka Pangandikané Gusti, Kitab Suci bisa digolèki ing 1 Para Raja 17-19, 2 Para Raja 2 "'Kawedharipun pangandika Paduka punika madhangi'." Jabur 119:130
24 Cunthel